Nordjyllands Beredskab og Nordjyllands Politi blev onsdag aften kort før klokken 19.30 kaldt ud til Lindholm Brygge i Nørresundby hvor en bil var set køre i Limfjorden. - Det er en beboer på Lindholm Brygge, der hører braget og ser baglygterne forsvinde ned i vandet. Han var faktisk i tvivl om han så syner, men han anmeldte det, og det var jo helt rigtigt, siger vagtchef ved Nordjyllands Politi Bruno Brix. Efter anmeldelsen blev dykkere fra Beredskabscenter Aalborg tilkaldt til stedet, og en person blev reddet op af vandet. Han blev efterfølgende kørt med ambulance til Aalborg Universitetshospital. Kort efter ankomsten blev han erklæret død. - Det er en ældre mand, men vi har ikke fået ham identificeret endnu. Der skal et ligsyn til hvor formodede pårørende identificerer ham endeligt, siger vagtchefen. Da manden var reddet op, gik arbejdet med at bjærge bilen igang, og TV2 Nords fotograf på stedet oplyser at bilen klokken 20.35 var tæt på at være på land. Hvad der er gået forud for ulykken ved Nordjyllands Politi ikke, men man behandler episoden som et færdselsuheld.

Referat:
En ældre mand er omkommet efter at han onsdag aften kørte i Limfjorden.